Vaišravana. Vello Väärtnõu tehtud thanka
**Vello Väärtnõu** (sündinud 17. juulil 1951 Kuressaares) on eesti budist ja kunstnik.

1970. aastatel astus ta Eesti NSV Kunstnike Liidu noortekoondisse. Veidi hiljem heideti Väärtnõu välja põhjendusega et tema käitumine ei vasta nõukogude kunstniku käitumisele, lisaks et ta ei ole maksnud autoinspektsioonile trahve kiiruse ületamise eest.[*viide?*] Samal ajal hakkas ta Eestis budismi propageerima.[*viide?*] Karjalas piiriületamise katse eest pandi Väärtnõu koos Tarmo Urbiga vangi, kust vabanes 1982. aastal. 1982. aastal asutas ta Eestimaa Budistliku Vennaskonna, mille liikmes- ja lähiringkond sai tuntuks Taola nime all. 1986. aastal ostis Väärtnõu Pärnumaal Veltsas talukoha eesmärgiga rajada sinna Njingma budistlik klooster.

Vello Väärtnõu on Eesti Rahvusliku Sõltumatuse Partei (ERSP) loomise idee autor. Väärtnõu oli üks 14 inimesest, kes allkirjastas 21. jaanuaril 1988 "Ettepaneku Eesti Rahvusliku Sõltumatuse Partei loomiseks" ja partei programmi. 30. jaanuaril 1988 avalikustati need tema ettevõtmisel korraldatud pressikonverentsil välisajakirjanikele Moskvas. Sama aasta veebruaris saadeti ta dissidentluse eest Nõukogude Liidust välja ja asus elama Rootsi, kus töötas arvutigraafikuna ja tegi kunstinäitusi. Eksiilis veedetud ajast viibis ta mitu aastat ka Himaalajas, kus töötas kaameramehena[*viide?*], külastas koos Lääne teadlastega kloostreid ja õpetlasi ning rajas stuupasid.[*viide?*] Samal ajal õppis Väärtnõu Tribhuvani ülikoolis, kus omandas hariduse tibetoloogia ja budoloogia erialal[*viide?*], kuna KGB ei lasknud teda Tartu ülikooli astuda[*viide?*], samuti teiste ülikoolide uksed olid tema jaoks suletud[*viide?*]. Väärtnõu õppis ka Nepali kloostrites.[*viide?*] 2006. aastast on ta koostanud tasuta kasutamiseks mõeldud Tiibeti budismi veebientsüklopeediat.

2007. aastal naasis Rootsi kodakondsusega Väärtnõu Eestisse ja hakkas Veltsa talukohta korrastama. Ühtlasi asus ta organiseerima Tallinna Ülikoolis toimuvat konverentsi "Budism ja Põhjala".

20. augustil 2007 korraldas politsei Väärtnõule kuuluvas talus haarangu, kus tabati kuu algul Pärnus toimunud julmas peksmises kahtlustatavad isikud ning leiti 70 grammi kanepit. Kõik kaheksa talus viibinud isikut, nende hulgas Väärtnõu, vahistati ja neile esitati kahtlus seoses grupiviisilise narkootikumide käitlemisega suures koguses. Hiljem teatas politsei, et avastatud kanep leiti ühe isiku juurest. Kuus isikut, sealhulgas Väärtnõu vabastati vahi alt 48 tundi hiljem.

Väljaande Perth Now andmeil elab Väärtnõu alates 2010. aastast Austraalia väikelinna Yorki lähedal talumajas. 2012. aastal korraldas ta konverentsi "Budism ja Austraalia", mille tervituskõnes tänas ta ürituse organiseerimisele kaasa aitamise eest Henri Lebedevi ja kaht teist Pärnust pärit eestlast.
Need kolm isikut vahistati Austraalias sama aasta 6. septembril ja neile esitati süüdistus Eestist Austraaliasse tööle vahendatud kahelt mehelt passide äravõtmises, ähvardustega tööle sundimises ja palga maksmata jätmises. Ajalehe The Weekend Westi ajakirjaniku teatel peatus Väärtnõu konverentsiga seoses majas, kuhu oli registreeritud Lebedevi vahendusfirma, mille üks direktoritest oli politsei andmetel ka Väärtnõu. Murdochi ülikooli kodulehel avaldatud kuulutusel konverentsi "Budism ja Austraalia" kohta oli kontaktisikuks märgitud Henri Lebedev koos telefoninumbriga, mis Lääne-Austraalia budistide nõukogu veebilehel on aga esitatud Väärtnõule kuuluvana. Budismiteemaline portaal, mille taga oli Vello Väärtnõu, eemaldas hiljem tema tervituskõne tekstist süüdistatavate nimed ja nende konverentsiga seotud fotod ning tegi avalduse, milles väideti, et Henri Lebedevil pole konverentsiga mingit seost.

Hiljem samal aastal leidis politsei Väärtnõu maja läbi otsides end voodi alla peitnud isiku, keda ei suudetud aga kohe tuvastada ja peagi vabastati. Hiljem selgus, et tegu oli rahvusvaheliselt tagaotsitava kurjategija Ivar Närepiga, kes oli Eestis 2007. aasta Pärnus peksmise eest süüdi mõistetud. Väärtnõu ise olevat sel ajal Hiinas viibinud. Väärtnõu on ainukese eestlasena pidanud loenguid Berkeley ülikoolis. Samuti Hiina Budistlikus Akadeemias Pekingis.[*viide?*]

2010. aastal alustas ta Tiibeti budistliku entsüklopeedia[*viide?*] projekti. Sellest on saanud üks suuremaid budistlikke veebientsüklopeediaid[*viide?*]. See sisaldab terminisõnastikke sanskriti, paali, tiibeti ja hiina keeles. Kokku sisaldab see entsüklopeedia rohkem kui 86 700 artiklit ja raamatut budismi alal[*viide?*].

Viited
------

1. 1 2 3 4 5  Veltsa külla kerkib tükike Tiibetit. Pärnu Postimees, 03.07.2009
2. ↑  TÜ raamatukogus tutvustatakse eesti budismitraditsiooni. Tartu Postimees, 03.03.2009
3. ↑  Eve Pärnaste: ERSP ei teinud kompromisse. 

Vooremaa, 28.08.2008
4. ↑  Koongas elab elektrita üheksa talu. Postimees, 13.03.2017
5. ↑  LK 51, Dissident Vello Väärtnõu from Estonia giving a speech in Stockholm (Feb 24, 1988), Photo: Trummer
6. ↑  FOTIS: 13.02.1988, NSV Liidust väljasaadetud Eke-Pärt Nõmme ja Vello Väärtnõu vastuvõtmine ERA.4996.1.74.**39**, ERA.4996.1.74.**40**, ERA.4996.1.74.**41**
7. ↑  Tibetan Buddhist Encyclopedia
8. ↑  Viiendat korda Eesti Njingma rahvusvaheline konverents "Budism ja Põhjala"
9. ↑  Politsei paljastas budistliku narkotalu. Eesti Ekspress, 22.08.2019
10. ↑  Politsei nimetab juttu narkotalust mulliks. Postimees, 23.08.2007
11. ↑  Venerable Vello Vaartnou on his life's work.. Buddhistdoor International, 2012.
12. 1 2  Kaldmaa, Urmas. Eesti budistlikud löömamehed Austraalias. Õhtuleht 17.10.2012. *online* 17.10.2012
13. ↑  Kurikuulsa poksiklubi liikmeid süüdistatakse Austraalias väljapressimises. Pärnu Postimees, 29.09.2012
14. ↑  Austraalias peeti kinni väljapressimisega seotud järjekordne eestlane. Õhtuleht, 07.11.2012
15. ↑  Rusikakangelane Ivar Närep jäi korraks Austraalias vahele. Õhtuleht, 05.11.2012